PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/502/11 noiembrie 2004
R A P O R T

asupra proiectului de Lege pentru aprobarea Ordonanţei de urgenţă a Guvernului nr.71/2004 privind acordarea unor facilităţi familiilor de pensionari
1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.71/2004 privind acordarea unor facilităţi familiilor de pensionari, trimis cu adresa nr. P.L.-X 666 din 8 noiembrie 2004.

La întocmirea prezentului raport, Comisia a avut în vedere avizul Consiliului Legislativ.

Proiectul de lege are ca obiect de reglementare aprobarea Ordonanţei de urgenţă a Guvernului nr.71/2004 prin care se acordă pensionarilor care beneficiază de 6 călătorii simple la transportul pe calea ferată, facilitatea utilizării acestora pe toate tipurile de tren, precum şi acordarea de produse alimentare familiilor de pensionari în cazul în care nu utilizează tichetele de călătorie pe calea ferată la care au dreptul.
Comisia propune Plenului adoptarea proiectului de lege pentru îmbunătăţirea condiţiilor de viaţă ale pensionarilor, precum şi pentru asigurarea unor condiţii optime pentru transportul acestora în diferite locuri ale ţării.
2. Proiectul de lege face parte din categoria legilor ordinare, conform prevederilor constituţionale, şi a fost adoptat de Senat în şedinţa din 1 noiembrie 2004, cu respectarea prevederilor art.76 alin.(2) din Constituţie, republicată.
3. La lucrările comisiei au fost prezenţi 19 deputaţi, din totalul de 20 membri ai comisiei.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Georgeta Gheorghe – director general în cadrul Ministerului Muncii, Solidarităţii Sociale şi Familiei.
4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii în şedinţa comisiei din 9 noiembrie 2004, proiectul de lege a fost aprobat în forma prezentată, cu unanimitate de voturi.
PREŞEDINTE,



SECRETAR,

Smaranda DOBRESCU


Pavel TODORAN

Întocmit, 

Consilier Elena ANGHEL

